text: Festival for fødevarer skudt i gang 
  08 juni 2014 kl. 10.33
  Her til formiddag blev der for andet år i træk budt velkommen til Filsø Fødevarefestival.
  Sidste år besøgte 8400 gæster festivalen, og i år håber arrangørerne på flere gæster til de i alt 84 stande.
  På standene er det de lokale råvarer, produkter og producenter der er repræsenteret, og det er en af nøglerne til successen.
  -I dag er det ikke nok, at fortælle forbrugerne at ens produkt er økologisk og mærket med det røde Ø. Forbrugerne vil vide, hvordan dyrene har haft det, hvor grisen er slagtet, hvilken type foder lammene er fodret med, om de er blevet medicineret mod infektion, om de har haft adgang til halm osv., siger arrangør, Jimi Kristensen.
  Festivalen kan besøges til klokken 17 i dag og fra 10-16 i morgen mandag.
  